የምርት ገበያ ባለሥልጣን ተጠሪነት ለአራተኛ ጊዜ ሊለወጥ ነው
የኢትዮጵያ ምርት ገበያን (ኢሲኤክስ) የሚቆጣጠረው የኢትዮጵያ ምርት ገበያ ባለሥልጣን ተጠሪነት ለአራተኛ ጊዜ ሊለወጥ ነው፡፡ይኼንኑ ለውጥ ለማድረግ የሚያስችል ረቂቅ ማሻሻያ አዋጅ ለሕዝብ ተወካዮች ምክር ቤት ማክሰኞ ሚያዝያ 24 ቀን 2009 ዓ.ም. ቀርቧል፡፡የኢትዮጵያ ምርት ገበያ ባለሥልጣን በ1999 ዓ.ም. ሲቋቋም ተጠሪነቱ ለጠቅላይ ሚኒስትሩ የነበረ ሲሆን፣ በማቋቋሚያው ላይ በ2003 ዓ.ም. በተደረገ ማሻሻያ ተጠሪነቱ ለንግድ ሚኒስቴር እንዲሆን ተደርጎ ነበር፡፡‹‹ተቋሙ የተቋቋመበትን ዓላማ እንዲያሳካ በማሰብ መንግሥት እንደገና መክሮበት በ2008 ዓ.ም. በወጣው የአስፈጻሚ አካላትን ሥልጣንና ተግባር ለመወሰን በወጣው አዋጅ ላይ፣ ተጠሪነቱ ተመልሶ ለጠቅላይ ሚኒስትሩ እንዲሆን ተደርጓል፤›› ሲል የማሻሻያ ረቂቁ አባሪ ማብራርያ ያስረዳል፡፡ይሁን እንጂ መንግሥት ዘርፉን ከሚመሩ አካላት ጋር በጥልቀት ምክክር ካደረገ በኋላ ተጠሪነቱ ተመልሶ ለንግድ ሚኒስቴሩ መሆን እንዳለበት በማመኑ ማሻሻያው መቅረቡን አባሪው ያመለክታል፡፡በተመሳሳይ የኢትዮጵያ ብሮድካስት ባለሥልጣን ተጠሪነት ለፓርላማ መሆኑ ቀርቶ ለጠቅላይ ሚኒስትሩ እንዲሆን ማሻሻያ ቀርቧል፡፡ ማሻሻያዎቹ ለዝርዝር ዕይታ ለሚመለከታቸው ቋሚ ኮሚቴዎች ተመርተዋል፡፡ 